सुरजेवाला ने पूछा, आदित्यनाथ जी बताइए कि क्या यह महज दुर्घटना थी या फिर हत्या का षड्यंत्र? | Instant ख़बर
सुरजेवाला ने पूछा, आदित्यनाथ जी बताइए कि क्या यह महज दुर्घटना थी या फिर हत्या का षड्यंत्र?
नई दिल्ली: सुरजेवाला ने एक बयान में कहा, ‘‘ उन्नाव बलात्कार मामले की पीड़िता के साथ हुए हादसे ने पूरे देश की आत्मा को झकझोर कर रख दिया है। कांग्रेस ने उन्नाव बलात्कार पीड़िता मामले की पीड़िता के सड़क हादसे में गंभीर रूप से घायल होने की घटना को लेकर मुख्यमंत्री योगी आदित्यनाथ पर निशाना साधा और सवाल किया कि क्या यह ‘‘महज दुर्घटना थी या फिर हत्या का षड्यंत्र?’’
पार्टी के मुख्य प्रवक्ता रणदीप सुरजेवाला ने एक बयान में कहा, ‘‘ उन्नाव बलात्कार मामले की पीड़िता के साथ हुए हादसे ने पूरे देश की आत्मा को झकझोर कर रख दिया है। मामले के मुख्य आरोपी कुलदीप सिंह सेंगर और उसके लोगों को भाजपा का संरक्षण मिला, उसे पूरा देश जानता है।’’
उन्होंने कहा, ‘‘जिस प्रकार से पीड़िता के पिता की पुलिस हिरासत में हत्या की गई, उसके साक्षी भी सब लोग हैं। यहां तक कि चश्मदीद गवाहों की रहस्यमय हालात में हत्या कर दी गई। अब पीड़िता ने परिवार के कुछ अन्य लोगों को खो दिया।’’
सुरजेवाला ने कहा, ‘‘क्या कारण है कि पीड़िता की सुरक्षा में लगे सुरक्षाकर्मी दुर्घटना के समय उसके साथ नहीं थे? क्या कारण है कि जिस ट्रक से हादसा हुआ उसकी दोनों नंबर प्लेट ग्रीस पोत दी गई? क्या यह नहीं बताता कि यह हादसा नहीं, बल्कि हत्या का षड्यंत्र है।’’
उन्होंने तंज करते हुए कहा, "आदित्यनाथ जी- मेरा कातिल ही मेरा मुंसिफ़ है, क्या मेरे हक़ में फ़ैसला देगा?" गौरतलब है कि गत रविवार को हुए सड़क हादसे में उन्नाव बलात्कार मामले की पीड़िता गंभीर रूप से घायल हो गई। हादसे में पीड़िता की मौसी, चाची और ड्राइवर की मौत हो गई। पीड़ित महिला और उसके वकील को गंभीर हालत में अस्पताल में भर्ती कराया गया है। भाजपा विधायक कुलदीप सिंह सेंगर मामले का मुख्य आरोपी है।